Document ID: 32013D0752

KOMISIJAS ĪSTENOŠANAS LĒMUMS
(2013. gada 11. decembris)
par Lēmuma 2006/771/EK par maza darbības attāluma ierīcēs izmantotā radiofrekvenču spektra saskaņošanu grozījumiem un Lēmuma 2005/928/EK atcelšanu
(izziņots ar dokumenta numuru C(2013) 8776)
(Dokuments attiecas uz EEZ)
(2013/752/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2002. gada 7. marta Lēmumu Nr. 676/2002/EK par normatīvo bāzi radiofrekvenču spektra politikai Eiropas Kopienā (Radiofrekvenču spektra lēmums) (1) un jo īpaši tā 4. panta 3. punktu,
tā kā:
(1)
Ar Komisijas Lēmumu 2006/771/EK (2) tiek harmonizēti tehniskie nosacījumi radiofrekvenču spektra izmantošanai plašam maza darbības attāluma ierīču klāstam, ieskaitot tādus lietojumus kā signalizācijas ierīces, lokālo sakaru iekārtas, durvju atvēršanas ierīces, implantējamās medicīniskās ierīces un intelektiskās transporta sistēmas. Maza darbības attāluma ierīce parasti ir plaša patēriņa tirgus prece un/vai pārnēsājams izstrādājums, kuru var vienkārši izvest un izmantot ārvalstīs; tāpēc radiofrekvenču spektra piekļuves nosacījumu atšķirības kavē to brīvu apriti, palielina to ražošanas izmaksas un rada kaitīgu traucējumu risku citiem radiosakaru lietojumiem un pakalpojumiem.
(2)
Eiropas Parlamenta un Padomes 2012. gada 14. marta Lēmums Nr. 243/2012/ES, ar ko izveido radiofrekvenču spektra daudzgadu politikas programmu (3) (RSPP), liek dalībvalstīm sadarbībā ar Komisiju attiecīgos gadījumos veicināt spektra kolektīvu lietošanu, kā arī spektra koplietošanu, lai paaugstinātu efektivitāti un elastību.
(3)
Ņemot vērā maza darbības attāluma ierīču pieaugošo nozīmi tautsaimniecībā un straujās izmaiņas tehnoloģijā un sabiedrības vajadzībās, maza darbības attāluma ierīcēm var rasties jauni lietojuma veidi. Tāpēc spektra harmonizācijas nosacījumi būtu regulāri jāatjaunina.
(4)
2006. gada 5. jūlijā Komisija saskaņā ar Lēmuma Nr. 676/2002/EK 4. panta 2. punktu piešķīra Eiropas Pasta un telesakaru administrāciju konferencei (CEPT) pastāvīgu pilnvarojumu atjaunināt Lēmuma 2006/771/EK pielikumu, ņemot vērā tehnoloģiju un tirgus attīstību maza darbības attāluma ierīču jomā.
(5)
Ar Komisijas Lēmumiem 2008/432/EK (4), 2009/381/EK (5) un 2010/368/ES (6) un Komisijas Īstenošanas lēmumu 2011/829/ES (7) jau ir grozīti harmonizētie tehniskie nosacījumi maza darbības attāluma ierīcēm, kas ietverti Lēmumā 2006/771/EK, aizstājot tā pielikumu.
(6)
CEPT 2013. gada marta ziņojumā (8), kas tika iesniegts, īstenojot iepriekš minēto pilnvarojumu, informēja Komisiju par rezultātiem, kas tika iegūti pieprasītajā pārbaudē par Lēmuma 2006/771/EK pielikuma kategorijām “maza darbības attāluma ierīces veids” un “citi izmantošanas ierobežojumi” un ieteica Komisijai izdarīt grozījumus vairākos minētā pielikuma tehniskajos aspektos.
(7)
Pilnvarojuma īstenošanas rezultāti liecina, ka maza darbības attāluma ierīcēm, kas darbojas neekskluzīvi un koplietošanas kārtā, ir vajadzīga, pirmkārt, juridiska noteiktība attiecībā uz iespēju izmantot radiofrekvenču spektru koplietošanas kārtā, ko var panākt ar iepriekš paredzamiem tehniskiem harmonizēto joslu koplietošanas nosacījumiem, kas nodrošina harmonizēto joslu uzticamu un efektīvu izmantošanu. Otrkārt, šīm maza darbības attāluma ierīcēm ir vajadzīgs arī pietiekams elastīgums, kas pieļautu daudzus un dažādus lietojumus, lai Savienībā maksimāli palielinātu ieguvumus no bezvadu inovācijas. Tādēļ ir jāharmonizē noteiktie tehniskās izmantošanas nosacījumi, lai novērstu kaitīgus traucējumus un nodrošinātu pēc iespējas lielāku elastību, vienlaikus veicinot frekvenču joslu stabilu un efektīvu izmantošanu maza darbības attāluma ierīcēs.
(8)
Šiem mērķiem kalpo maza darbības attāluma ierīču “veida” jēdziena atmešana un maza darbības attāluma ierīču kategoriju harmonizācija. Divu veidu kategorijas katra veidotu prognozējamu koplietošanas vidi veselai maza darbības attāluma ierīču grupai. Šajās kategorijās maza darbības attāluma ierīces tiek grupētas vai nu pēc līdzīgiem tehniskiem spektra piekļuves mehānismiem, vai pēc kopīgiem izmantošanas scenārijiem, kas nosaka paredzamo izvietošanas blīvumu.
(9)
Kategoriju diapazons, kas noteikts tehniskajā pielikumā, sniedz lietotājiem paredzamību attiecībā uz citām maza darbības attāluma ierīcēm, kuras atļauts izmantot tajā pašā frekvenču joslā neekskluzīvi un koplietošanas kārtā. Atbilstīgi Eiropas Parlamenta un Padomes 1999. gada 9. marta Direktīvai 1999/5/EK par radioiekārtām un telekomunikāciju termināla iekārtām un to atbilstības savstarpējo atzīšanu (9) (RTTI direktīva) šajās kategorijās ražotājiem būtu jānodrošina, ka maza darbības attāluma ierīces efektīvi novērš kaitīgos traucējumus citām maza darbības attāluma ierīcēm.
(10)
Konkrētajās frekvenču joslās, uz ko attiecas šis lēmums, harmonizētās maza darbības attāluma ierīču kategorijas apvienojums ar tehniskās izmantošanas nosacījumiem (frekvenču josla, pārraides jaudas robežvērtība / lauka intensitātes robežvērtība / jaudas blīvuma robežvērtība, papildu parametri un citi izmantošanas ierobežojumi) izveido harmonizētu koplietošanas vidi tādā veidā, kas ļauj maza darbības attāluma ierīcēm citai ar citu koplietot spektru neekskluzīvi un neatkarīgi no šāda lietojuma mērķa.
(11)
Lai nodrošinātu šādas harmonizētas koplietošanas vides juridisko noteiktību un paredzamību, izmantot harmonizētās joslas vai nu maza darbības attāluma ierīcēm, kas nepieder pie harmonizētas kategorijas, vai ar mazāk stingriem tehniskiem parametriem būtu atļaujams vienīgi tādā mērā, kādā netiek apdraudēta attiecīgā koplietošanas vide.
(12)
2011. gada 6. jūlijā Komisija saskaņā ar Lēmuma Nr. 676/2002/EK 4. panta 2. punktu no jauna pilnvaroja CEPT veikt nepieciešamos tehniskos pētījumus, atbalstot iespējamu Komisijas 2005. gada 20. decembra Lēmuma 2005/928/EK par 169,4-169,8125 MHz frekvenču joslas saskaņošanu Kopienā (10) pārskatīšanu, lai nodrošinātu harmonizētā frekvenču diapazona efektīvu izmantošanu saskaņā ar minētā lēmuma 5. pantu.
(13)
CEPT 2012. gada jūnija ziņojumā (11), kas tika iesniegts, īstenojot iepriekš minēto otro pilnvarojumu, ieteica Komisijai pašreizējos un papildu harmonizācijas pasākumus attiecībā uz mazjaudas / maza darbības attāluma ierīcēm 169 MHz joslā iekļaut turpmākajos Lēmuma 2006/771/EK pielikuma grozījumos, lai nodrošinātu harmonizētās frekvenču joslas (169,4-169,8125 MHz) labāku pamanāmību un pārredzamību.
(14)
Pamatojoties uz CEPT darba rezultātiem, ir iespējams unificēt regulējošos nosacījumus maza darbības attāluma ierīcēm. Spektra piekļuves nosacījumu harmonizācija sasniegtu RSPP izvirzīto mērķi veicināt spektra kolektīvu lietošanu iekšējā tirgū maza darbības attāluma ierīču kategorijām.
(15)
Attiecīgi būtu jāgroza Lēmuma 2006/771/EK pielikums un jāatceļ Lēmums 2005/928/EK.
(16)
Lai efektīvi izmantotu radiofrekvenču spektru un izvairītos no kaitīgiem traucējumiem, iekārtām, ko ekspluatē saskaņā ar šajā lēmumā izklāstītajiem nosacījumiem, būtu jāatbilst arī RTTI direktīvas prasībām; minēto atbilstību pierāda, izpildot harmonizētu standartu prasības vai veicot alternatīvas atbilstības novērtēšanas procedūras.
(17)
Šajā lēmumā paredzētie pasākumi ir saskaņā ar Radiofrekvenču spektra komitejas atzinumu,
IR PIEŅĒMUSI ŠO LĒMUMU.
1. pants
Lēmuma 2006/771/EK 2. pantam pievieno šādu punktu:
“3.
“Maza darbības attāluma ierīču kategorija” ir maza darbības attāluma ierīču grupa, kas izmanto spektru ar līdzīgiem tehniskiem spektra piekļuves mehānismiem vai uz kopīgas izmantošanas scenāriju pamata.”
2. pants
Lēmuma 2006/771/EK 3. pantu aizstāj ar šādu:
“3. pants
1. Dalībvalstis neekskluzīvi, bez traucējumiem un bez aizsardzības izraugās un dara pieejamas frekvenču joslas maza darbības attāluma ierīču kategorijām, pakļaujot tās īpašiem nosacījumiem un īstenošanas termiņiem, kas noteikti šā lēmuma pielikumā.
2. Atkāpjoties no 1. punkta, dalībvalstis var pieprasīt iespēju izmantot Radiofrekvenču spektra lēmuma 4. panta 5. punktu.
3. Šis lēmums neskar dalībvalstu tiesības atļaut izmantot frekvenču joslas ar mazāk stingriem nosacījumiem vai maza darbības attāluma ierīcēm, kas nepieder pie harmonizētās kategorijas, ja vien tas netraucē un nemazina iespēju šādas kategorijas maza darbības attāluma ierīcēm izmantot attiecīgo harmonizēto tehnisko un ekspluatācijas nosacījumu kopumu (kā noteikts šā lēmuma pielikumā), kas ļauj konkrētu spektra daļu neekskluzīvā kārtā un atšķirīgiem nolūkiem koplietot tās pašas kategorijas maza darbības attāluma ierīcēm.”
3. pants
Lēmuma 2006/771/EK pielikums tiek aizstāts ar šā lēmuma pielikuma tekstu.
4. pants
Lēmums 2005/928/EK tiek atcelts.
5. pants
Ne vēlāk kā 2014. gada 1. septembrī dalībvalstis ziņo Komisijai par šā lēmuma īstenojumu.
6. pants
Šis lēmums ir adresēts dalībvalstīm.
Briselē, 2013. gada 11. decembrī

Labels: 7
12